વિશ્ર્વની બીજા નંબરની વસ્તી ધરાવતા દેશને જો વ્યસનમુક્ત બનાવવામાં આવે તો ? તમાકુનો વેપાર કરતી કંપનીઓ નાદાર થઈ જાય અને ભારત દેશ સમૃદ્ધ થઈ જાય. આવુ બનવું અશક્ય છે પણ તમાકુનું નુકસાન જોઈ હવે આ તરફ આગળ વધવા પહેલ થઈ રહી છે. ચેતવણીયુક્ત લખાણ છાપવું, ચેતવણીયુક્ત ફોટા છાપવા, જાહેરમાં ધૂમ્રપાન કરવું નહિ... આવા નિયમો ભારતમાં બન્યા છે. પણ આ હજુ શરૂઆત છે. દુ:ખની વાત એ છે કે ભારતમાં તમાકુના વ્યસનને કારણે થતા રોગોથી દર વર્ષે લગભગ ૧૦ લાખ લોકોનાં મૃત્યુ થાય છે. મૃત્યુનો આંકડો આટલો મોટો હોવા છતા ભારતમાં તમાકુનું ઉત્પાદન ઉત્તરોત્તર વધી રહ્યું છે. ભારતમાં તમાકુનું ઉત્પાદન વર્ષ ૨૦૦૮-૦૯માં ૩૧.૪ કરોડ કિલોગ્રામ હતું, જે આજે ૭૨ કરોડ ૫૦ લાખ કિલોગ્રામ સુધી પહોંચી ગયું છે. અમેરિકા અને ચીન પછી જો સૌથી વધુ તમાકુનું ઉત્પાદન કરતો કોઈ દેશ હોય તો તે ભારત છે. આંધ્રપ્રદેશ, તમિલનાડુ, ગુજરાત, ઉત્તરબિહાર, મહારાષ્ટ્રમાં તમાકુની પુષ્કળ ખેતી થાય છે. જેની નિકાસ અમેરિકા, રશિયા, બેલ્જિયમ, શ્રીલંકા, બાંગ્લાદેશ, સિંગાપુર, જાપાન જેવા અનેક દેશોમાં થાય છે.